<classify> MKURUGENZI Mtendaji wa IPP, Reginald Mengi kwa kushirikiana na kampuni ya teknolojia Touchmate ya Dubai wamezindua simu mpya ambayo itakuwa inazalishwa hapa nchini.Akizungumza na wanahabari jijini Dar es Salaam leo Jumanne, Mengi amesema kampuni itajulikana kama IPP Touchmate Limited.Mbali na simu, kampuni hiyo itajihusisha na utengenezaji wa bidhaa nyingine za kieletroniki kama simu na kompyuta.Mbali na hayo, Mengi amesema kuwa kampuni hiyo itanarajiwa kuzalisha ajira zaidi ya elfu mbili huku walemavu watapewa kipaumbele.Tunatarajia kutoa ajira zaidi ya elfu mbili rasmi na zisizo rasmi. Kwa namba hiyo tutaipunguzia Serikali ya Awamu ya Tano mzigo wa kutoa ajira, amesema Mengi.Kiwanda hicho cha kwanza nchini na Afrika Mashariki, kitajengwa Mikocheni, jijini Dar es Salaam na uwekezaji wake utakuwa zaidi ya shilingi bilioni 11 za Kitanzania.Simu zitakazotengenezwa na IPP Touchmate zitakuwa na uwezo wa kukaa na chaji kwa muda wa wiki moja na lengo ni kuendana na mazingira halisi ya Tanzania, Amesema Mengi.Naye Mkurugenzi wa Taasisi ya Sekta Binafsi nchini TPSF, Geofrey Simbeye amesema kuwa, Mengi amefanya mengi na kuongeza Tunaenda kwenye uchumi wa kijiditali ambapo vifaa hivi vya kieletroniki ndivyo vitatumika sana kwenye uchumi wa kijiditali.Mkurugenzi Mtendaji wa Touchmate, Vasant Menghani amesema kuwa wana mpango wa kuzalisha ajira zaidi ya laki mbili ndani ya mwaka mmoja na uzalishaji wao utaenda kwa awamu.Awamu ya kwanza itakuwa ya simu, awamu ya pili tutazalisha tablets na awamu ya tatu tutazalisha vitabu vya mtandaoni na awamu ya mwisho itakuwa uzalishaji wa vifaa vya nyumbani, amesema Menghani.  <topic>: KITAIFA 